REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/137-17

2. septembar 2017. godine

B e o g r a d

**Z A P I S N I K**

**SA 11. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 20. JULA 2017. GODINE**

 Sednica je počela u 12 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljibuška Lakatoš, Milena Turk, Ljiljana Malušić, Olivera Ognjanović, Marjana Maraš, Tatjana Macura, Enis Imamović, Olena Papuga i Elvira Kovač, članovi Odbora.

 Sednici nisu prisustvovali članovi Odbora: Milosav Milojević, Vesna Ivković, Marina Ristić, Marija Janjušević, Nikola Jolović, Milanka Jevtović Vukojičić i Maja Videnović.

 Sednici su prisustvovali: Nataša St. Jovanović i Dragana Kostić, zamenici članova Odbora.

 Ispred Poverenika za informacije od javnog značaja i zaštitu podataka o ličnosti sednici su prisustvovati poverenik Rodoljub Šabić i generalni sekretar Marinko Radić. Ispred Poverenika za zaštitu ravnopravnosti sednici su prisustvovate poverenica Brankica Janković, pomoćnica poverenice Tatjana Jokanović i rukovoditeljka Grupe za pritužbe Tijana Milošević.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2016. godinu (broj: 02-800/17 od 31. marta 2017. godine);
2. Razmatranje Redovnog godišnjeg izveštaja Poverenika za zaštitu ravnopravnosti za 2016. godinu (broj: 02-661/17 od 15. marta 2017. godine).

Članovi Odbora su jednoglasno PRIHVATILI predloženi Dnevni red.

 **PRVA TAČKA DNEVNOG REDA:**  Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2016. godinu

 Rodoljub Šabić, poverenik za informacije od javnog značaja i zaštitu podataka o ličnosti (u daljem tekstu: Poverenik) ukazao je na nekoliko trendova iz izveštaja koji po njegovom mišljenju zahtevaju zakonodavnu intervenciju i odgovarajuće zaključke Narodne skupštine koji bi bili impuls drugim organima vlasti i koji bi doveli do poboljšanja u oblastima iz nadležnosti Poverenika.

 U oblasti slobode pristupa informacijama od javnog značaja naveo je kao osnovni problem izuzetno veliki broj žalbi kao i alarmantan broj postojećih predmeta. Izneo je mišljenje da je najveći broj žalbi potpuno nepotreban i da bi organi vlasti drugačijim pristupom postigli čitav niz pozitivnih efekata. Naglasio je i da su u velikom procentu intervencije institucije Poverenika uspešne mada za izveštajnu godinu postoji pad uspešnosti od 4%. U nastavku izlaganja napomenuo je da je usled uvođenja novih pravnih instituta u pravni poredak Republike Srbije neophodno razmotriti izmene zakona o slobodnom pristupu informacijama od javnog značaja.

 U oblasti zaštite podataka o ličnosti Poverenik je istakao da je stanje znatno lošije nego u oblasti pristupa informacijama od javnog značaja. Naveo je da je bez obzira na niz nasleđenih problema i problema tipičnih za tranziciona društva neophodno razumeti njihove dimenzije i uključiti gotovo sve državne resurse u njihovo rešavanje. Takođe je istakao i neophodnost donošenja novog zakona o zaštiti podataka o ličnosti. Na kraju izlaganja sugerisao je članovima Odbora da urade analizu ostvarivanja zaključaka koji su dati u prethodnom periodu.

 Predsednik Odbora je naglasio da su prava iz nadležnosti Poverenika relativno nova ukoliko posmatramo ceo korpus ljudskih prava i da je potrebno vreme kako bi se građani sa njima upoznali. S druge strane, sve je veći broj građana, NVO i novinara koji koriste mehanizme i instrumente koji su im dostupni, kao i da u oblasti zaštite podataka o ličnosti glavni problem predstavlja takozvano tabloidno novinarstvo. U nastavku izlaganja podržao je unapređenje institucionalnog okvira zaštite podataka o ličnosti kako bi građani Republike Srbije bili zaštićeni od zloupotrebe podataka privatne prirode.

 Tatjana Macura je istakla da je ignorisanje preporuka Poverenika predstavlja najveći problem u ovoj oblasti, kao i da je neophodno unaprediti sistem edukacije građana kako bi što efikasnije koristili svoja prava.

 Ljiljana Malušić, govoreću o izveštaju Poverenika, osvrnula se na slučaj Savamala, navodeći da je potrebno utvrditi sve relevantne činjenice od samog početka, i to ko je tamo napravio objekat, zašto nije plaćen porez i slično. Govorila je i o slučajevima kada smatra da je opravdano poligrafsko testiranje zaposlenih.

 Poverenik je naveo da su izveštaji determinisani zahtevima koje dobija i da ništa ne može raditi ex officio, takođe je naveo da je srazmernost fundamentalni princip u obradi podataka o ličnosti.

 **DRUGA TAČKA DNEVNOG REDA:** Razmatranje Redovnog godišnjeg izveštaja Poverenika za zaštitu ravnopravnosti za 2016. godinu (broj: 02-661/17 od 15. marta 2017. godine)

 Poverenik za zaštitu ravnopravnosti Brankica Janković je na početku izlaganja pohvalila izuzetnu saradnju institucije Poverenika za zaštitu ravnopravnosti sa svim članovima Odbora i predstavila sadržaj izveštaja za 2016. godinu. Istakla je da je kao rezultat potrebe da se definišu prioriteti rada Poverenika izrađen i usvojen Strateški plan za period 2016-2020 godine, kojim su definisani opšti i posebni ciljevi i aktivnosti. Navela je da je donošenju ovog plana prethodila evaluacija prethodne strategije iz 2012. godine, kao i da su svi postavljenji ciljevi u potpunoj korelaciji sa rezultatima istraživanja „Odnos građana i građanki Srbije prema diskriminaciji“ koje je Poverenik obavio krajem 2016. godine uz pomoć tvining projekta Evropske unije. Naglasila je da su najznačajniji pokazatelji tog istraživanja znatno povećanje broja građana koji bi se obratili institucijama Republike Srbije u slučaju da dožive diskriminaciju, kao i smanjenje broja građana koji smatraju da diskriminacija u Srbiji raste. U nastavku izlaganja je istakla da se pored prisutne pozitivne tendencije, država i dalje suočava sa značajnim izazovima u zaštiti građana od diskriminacije. Navela je da je Povereniku dodeljen novi poslovni prostor čime su stvoreni adekvatniji uslovi za rad i čime je obezbeđenja bolja dostupnost građanima. Naglasila je da je Republika Srbija proteklih godina izgradila valjan normativni okvir za ostvarivanje i zaštitu ravnopravnosti, ali i da dalje postoji potreba za njegovim usklađivanjem sa propisima i standardima Evropske unije s čim u vezi je Poverenik dao preporuke. Obavestila je članove Odbora da je u toku 2016. godine postupano u 1346 predmeta, da je primljeno 626 pritužbi, kao i da je Poverenik u skladu sa ovlašćenjima i instrumentima za borbu protiv diskriminacije doneo 665 preporuka mera za ostvarivanje ravnopravnosti. Takođe je pojasnila da je tokom 2016. godine dato 40 mišljenja na nacrte zakona i drugih opštih akata, da su podnete tri krivične prijave, jedan zahtev za pokretanje prekršajnog postupka, inicijativa za izmenu zakona, kao i predlog Ustavnom sudu za ocenu ustavnosti. Naglasila je da je u datom periodu Poverenik izdao devet upozorenja javnosti, 25 saopštenja za javnost, a po 51 pritužbi doneta su mišljenja, od čega u postupku po pet pritužbi nije utvrđena diskriminacija. U daljem izlaganju Poverenik je naveo podatke iz izveštaja koji bliže određuju procentualnu strukturu podnetih pritužbi po osnovu: lica koja su ih podnela, osnova za njihovo podnošenje, kao i oblasti na koje su se pritužbe odnosile. Informisala je članove Odbora da je za fiskalnu 2016. godinu instituciji Poverenika odobreno 81.255.000 dinara koje su sa donacijama i neutrošenim sredstvima iz prethodne fiskalne godine ukupno iznosile 84.200.412 dinara i od čega je utrošeno 71,86%.

 Tatjana Macura je govorila o položaju narodne poslanice Ljupke Mihajlovski za koju je navela da joj, kao osobi sa invaliditetom, nije omogućeno da siđe i govori sa mesta sa kog svi ostali poslanici govore, zbog čege smatra da je grubo diskrimiisana i očekuje veću proaktivnost Poverenice povodom ovog pitanja. Takođe je iznela mišljenje da postoji diskriminacija u izveštavanju o ženama u policii, pa i narodnim poslanicama. Govorila je i o slučajevima nasilja u porodici, neprimenjivanju zakona i nepoverenju koje žene žrtve nasilja imaju prema institucijama.

 Predsednik Odbora je naglasio da u Narodnoj skupštini nikada nisu postojali slučajevi koji bi se mogli po bilo kom osnovu podvesti pod diskriminaciju bilo kog narodnog poslanika.

 Poverenica je, na kraju, odgovarajući na postavljena pitanja, navela da se moć institucije Poverenika isključivo sastoji u poštovanju Ustava i Zakona o zabrani diskriminacije. Poverenik nema nadležnosti da utiče na održavanje reda na sednici Narodne skupštine, na međusobnu komunikaciju između narodnih poslanika i narodnih poslanicica, niti da bude „medijski cenzor“ jer za to postoje drugi organi. Poverenik je nadležan da upozorava na tipične i teške slučajeve diskrminacije, a često je to stereotipno izveštavanje o ženama u javnom i političkiom životu, na šta su ukazivali. Što se tiče narodne poslanice Ljupke Mihajlovski, oni nemaju ovlašćenje da deluju po službenoj dužnosti, već je potrebno podneti pritužbu. Dakle, često su neprimerena očekivanja od Poverenika.

 Predsednik Odbora se na kraju sednice zahvalio učesnicima i naveo da će Odbor i u narednom periodu nastaviti da se bavi pitanjima koja opterećuju naše društvo, kao što su položaj žena, nasilje nad ženama, položaj Roma i Romkinja i osoba sa invaliditetom.

 Sednica je zaključena u 14.10 časova.

SEKRETAR ODBORA PREDSEDNIK ODBORA

 Rajka Vukomanović Meho Omerović